**Tony Haigh: 1950-2021**

Bu farw Tony ar 27 Chwefor ar ôl bod yn sâl am sawl mis.

Roedd Tony wedi chwarae gwyddbwyll yn ei ieuenctid ond ni wnaeth ailafael yn yr awenau tan y 1990au wrth ymuno â Chlwb Gwyddbwyll Aberteifi lle roedd yn aelod cadarn am fwy na 20 mlynedd. Byddai’n chwarae yn rheolaidd dros Aberteifi A yng Nghyngrair Dyfed gan gyfuno hyn yn aml â gemau ar Fwrdd 1 dros dîm B y Clwb, a hynny’n dipyn o gamp wrth ystyried y teithio oedd ynghlwm wrth y gornestau. Chwaraeodd hefyd i dîm ‘Aberteifi’ yn Uwchgynghrair Gwyddbwyll Cymru ac mewn cyngresau lleol. Roedd yn aelod o’r tîm hwnnw yng Nghwpan Clybiau Ewrop ar y tri achlysur y gwnaethom gymryd rhan ynddo, yn Rhodos, Skopje a Novi Sad. Gwthiodd Tony ei radd i fyny yn gyson, i tua 1900 gan ddangos y maint o welliant na welir fel arfer ond ymhlith chwaraewyr ifainc. Ychydig o flynyddoedd yn ôl treuliodd amser wrth astudio y terfyniadau ac yn y rhan hon o’r gêm aeth yn neilltuol fedrus. Gwnaeth Tony fwy na’i briod siâr o drefnu gwyddbwyll Dyfed hefyd. Tan yn ddiweddar Tony oedd Trysorydd Cymdeithas Gwyddbwyll Dyfed a phrif drefnydd Cyngres Agored Dyfed a gynhelid yn flynyddol.

Tra oedd yn fyfyriwr mathematig yng Nghaer-grawnt ymroddodd Tony i egwyddorion y mudiad Gwyrdd, pryd nad oedd hynny’n ffasiynol o gwbl, gan aros felly drwy gydol ei fywyd. Cyrhaeddodd Orllewin Cymru yn y saithdegau ar gefn ei feic ynghyd â’i eiddo i gyd. Roedd yn byw ar y cyfan mewn cymunedau eco, yn bennaf Brithdir Mawr yng Ngogledd Sir Benfro lle bu farw ac aelodau’r gymuned yn gofalu amdano. Enillodd yr ychydig arian sydd ei angen arno i gynnal ei ffordd o fyw trwy blymio.

Roedd teithio i gyrchfannau’r Cwpan Clybiau Ewrop y soniwyd amdanynt uchod, yn achosi penbleth mawr i Tony am fod hedfan yn hollol groes i’w egwyddorion oherwydd y difrod amgylcheddol a achoswyd felly. Gwnaeth gyfaddawdu unwaith drwy hedfan i Rodos pan nad oedd modd chwarae o gwbl fel arall. Ond teithio ar y trên a’r llong a wnaeth ar y pum achlysur arall, gan gynnwys y siwrnai hir yn ôl o Rodos, i gyd ar gost sylweddol o ran arian ac amser.

Roedd Tony hefyd yn arddwr ymroddedig ac yn gyfrifol am wneud Brithdir mor hunangynhaliol ag y bo modd, yn enwedig ar ôl iddo godi *polytunnel­* – troid y tomatos oedd ar ôl yn nifer anhygoel o botiau *passata*. Dyfeisiodd hefyd amrywiad newydd o domato y rhoddodd yr enw *Gardeners’ Delight* iddo. Roedd yn gofalu am eifr Brithdir gan godi yn gynnar i’w godro. Rwy’n cofio sawl taith i ornestau’r UGC pan oedd Tony y dal lan â’i gwsg yn nghefn y car.

Roedd Tony yn ystyried dysgu Cymraeg, iaith y rhan fwyaf o bobl leol, yn dyletswydd arno, ac aeth yn hollol rugl, gan arwain er enghraifft teithiau cerdded i siaradwyr Cymraeg a chynhyrchu cyfrifon Cymdeithas Gwyddbwyll Cymru yng Nghymraeg yn ogystal ag yn Saesneg. Siaradodd ddim Saesneg â minnau erioed.

Bydd Tony yn cael ei gladdu ar dir cymuned Brithdir yn unol â’i ddymuniadau, yn y goedlan a blannwyd ganddo. Bydd y gladdedigaeth yn ddigwyddiad preifat ond gobeithir cynnal cynulliad i’w fynychu gan fwy o bobl i ddathlu ei fywyd pan fydd cyfyngiadau *Covid* yn caniatáu hynny.

Rwy wedi colli cyfaill ac mae pob un ohonom wedi colli dyn oedd yn cyfuno egwyddorion cadarn ag addfwynder eithriadol.

Mae nodyn hwn yn ymddangos yn Gymraeg yn ogystal â Saesneg fel y byddai Tony wedi ei ddymuno.

Howard Williams

Dydd Gŵyl Dewi 2021